**שלושים לאיתן** / אוריה צהרי

בפעם האחרונה שנפגשנו אמרתי לך שאתה נראָה (בפתח) טוב. אתה מצידך טרחת להדגיש שאתה נראֶה (בסגול) טוב.

אולי נראית טוב אבל ראו עליך שהרגשת קושי גדול להרגיש טוב.

דוד איתן, הג'ינג'י היחיד שהיה לכולנו מהצד הצהרי של המשפחה. היה כיף להתקבל אצלך בחיוך, בחיבוק, בתחושת בטחון, באוזן קשבת.

תמיד התעניינת איך המשק ומה שלום כולם. דאגת שהכל יסתדר בדרכי נועם, שנצליח לקיים את מפעל הוריך, למרות הקשיים הגלויים בענף החקלאות.

אני שמחה ומוקירה את הזכות להכיר איש כמוך. היית לנו לדוד נהדר, שהצליח לעבור תלאות לא קלות במהלך החיים.

שמחה שהיית שם בשבילנו והמשכת להתעניין בשלומנו. שמחה לזכור אותך מחייך גם כשכבר היה קשה.

תמשיך להתגאות במשפחתך הטובה והמגובשת, שיצרת עם יעל. אני מוכנה לנסות להתחייב לדבר בעברית תקנית, ותמיד לזכור כמה חשוב זה היה עבורך.

באהבה גדולה

אוריה

